Αθλέτικ Μπιλμπάο

Η Αθλέτικ Κλουμπ (ισπανικά: Athletic Club, βασκικά: Bilboko Athletic Kluba), γνωστή και ως Αθλέτικ Μπιλμπάο, είναι ποδοσφαιρικός σύλλογος με έδρα το Μπιλμπάο της Ισπανίας. Η Αθλέτικ είναι από τα ιδρυτικά μέλη της Βασιλικής Ισπανικής Ομοσπονδίας Ποδοσφαίρου (RFEF). Έχει 8 Πρωταθλήματα, 25 Κύπελλα και 3 Σούπερ Καπ Ισπανίας. Είναι γνωστοί ως Rojoblancos (Ροχομπλάνκος, «κοκκινόλευκοι») λόγω των κόκκινων και άσπρων ριγωτών φανελών τους και ως Los Leones de San Mamés (Τα λιοντάρια του Αγίου Μάμα) επειδή το γήπεδο της ομάδας (Στάδιο Σαν Μαμές) είναι χτισμένο κοντά σε μια εκκλησία που φέρει το όνομα του Αγίου Μάμα. Ο Άγιος Μάμας ήταν ο πρώτος Χριστιανός που ρίχτηκε στα λιοντάρια, αλλά αυτά αρνήθηκαν να τον φάνε. Η Αθλέτικ είναι ο μοναδικός σύλλογος στην Ισπανία που αρνείται να βάλει το λογότυπο της Ισπανικής Ποδοσφαιρικής Ομοσπονδίας. Είναι γνωστή για την φιλοσοφία της που βασίζεται αποκλειστικά σε Βάσκους ποδοσφαιριστές. Μαζί με τη Μπαρτσελόνα και τη Ρεάλ Μαδρίτης είναι οι μοναδικές ομάδες στην Ισπανία που δεν έχουν υποβιβαστεί ποτέ στη δεύτερη κατηγορία.

 Ιστορία 
 Η εμφάνιση του ποδοσφαίρου στο Μπιλμπάο και η Βισκάγια 
Το ποδόσφαιρο εισήχθη στο Μπιλμπάο από Βρετανούς. Στα τέλη του 1800 το Μπιλμπάο ήταν μια βιομηχανική περιοχή με ορυχεία και ναυπηγεία σιδήρου. Σε αυτά δούλευαν πολλοί εργάτες από τη Βρετανία. Αυτοί οι εργάτες το 1890 ίδρυσαν την πρώτη ποδοσφαιρική ομάδα στο Μπιλμπάο. Εν τω μεταξύ στην Αγγλία την ίδια εποχή σπούδαζαν πολλά παιδιά πλούσιων οικογενειών από το Μπιλμπάο, οι οποίοι γυρίζοντας έφτιαξαν μια δεύτερη ομάδα παίζοντας μεταξύ τους παιχνίδια. Το 1898 οι σπουδαστές του γυμνασίου  Zamacois ιδρύουν την Βισκάγια. Το 1901 σε μια συνεδρίαση, που πραγματοποιήθηκε στο καφέ Garcia, θεσπίστηκαν οι πιο επίσημοι κανόνες και κανονισμοί ποδοσφαίρου. Το 1902 οι δύο σύλλογοι του Μπιλμπάο κατέβασαν στο Ισπανικό κύπελλο μια ενωμένη ομάδα, τη Βισκάγια (Vizcaya), κατακτώντας τελικά και το κύπελλο, καθώς νίκησαν στον τελικό τη Μπαρτσελόνα.

 Χρώματα 
Τα πρώτα χρώματα της Αθλέτικ ήταν το μπλε και το άσπρο και το 1910 τα άλλαξαν σε κόκκινο και άσπρο. Υπάρχουν δύο θεωρίες για αυτή την αλλαγή. Η μία λέει ότι άλλαξαν προς τιμήν των αγγλικών συλλόγων Σαουθάμπτον, από όπου κατάγονταν οι εργάτες των ορυχείων και είχαν τα ίδια χρώματα. Μια άλλη εκδοχή, που θεωρείται και η πιθανότερη, λέει ότι τα υφάσματα αυτά ήταν πιο φτηνά.

 Η Βισκάγια και τα πρώτα κύπελλα Ισπανίας 
Η Βισκάγια στα πρώτα χρόνια ήταν ομάδα κυπέλλου, αφού σημείωσε πολλές επιτυχίες σε αυτή την διοργάνωση. Κέρδισε ξανά το κύπελλο το 1902, 1903, 1904, 1911, 1914, 1915 και 1916. Το ξανακέρδισε το 1923, το 1930, 1931, 1932, 1933.

 Αθλέτικ Μπιλμπάο 
Το 1941 η Βισκάγια με διάταγμα του Φρανθίσκο Φράνκο αλλάζει όνομα σε Αθλέτικ. Το 1943 κατέκτησε το κύπελλο της Ισπανικής λίγκας (Generalisimo), το οποίο ξανακατέκτησε το 1956 και το 1958. Στο κύπελλο οι επιτυχίες συνεχίστηκαν το 1944 και 1945. Το 1956 έπαιξε και το πρώτο της ευρωπαϊκό παιχνίδι. Στη δεκαετία του '60 η Αθλέτικ κατέκτησε ένα κύπελλο, το 1969. Ένα ακόμα κατέκτησε τη δεκαετία του '70 (1973). Το 1977 έχασε στον τελικό του κυπέλλου ΟΥΕΦΑ από τη Γιουβέντους. Την δεκαετία του '80 η ομάδα ανακάμπτει και κερδίζει το πρωτάθλημα το 1983 και το κύπελλο το 1984. Το 1984 ξαναπαίρνει το πρωτάθλημα Ισπανίας. Το 2012 έφτασε στον τελικό του Γιουρόπα Λιγκ, αφού απέκλεισε μεγαθήρια του Ευρωπαϊκού ποδοσφαίρου όπως η Μάντσεστερ Γιουνάιτεντ και η ΦΚ Σάλκε 04, όπου έχασε από την Ατλέτικο Μαδρίτης με 3-0. Την σεζόν 2023-2024 κέρδισε στον τελικό του Κυπέλλου την Μαγιόρκα στα πέναλτι και πανηγύρισε την κατάκτηση ενός τίτλου για πρώτη φορά από το 1984.


 Τίτλοι 
 8 Πρωταθλήματα Ισπανίας : 1929-30, 1930-31, 1933-34, 1935-36, 1942-43, 1955-56, 1982-83, 1983-84.
 25 Κύπελλα Ισπανίας: 1902, 1903, 1904, 1910, 1911, 1914, 1915, 1916, 1921, 1923, 1930, 1931, 1932, 1933, 1943, 1944, 1945, 1950, 1955, 1956, 1958, 1969, 1973, 1984, 2024.
 3 Supercopa Ισπανίας: 1985, 2015, 2020.
 1 Κύπελλο Εύα Ντουάρτε : 1950.
 13 πρωταθλήματα χώρας των Βάσκων: 1919-20, 1920-21, 1922-23, 1923-24, 1924-25, 1925-26, 1927-28, 1928-29, 1930-31, 1931-32, 1932-33, 1933-34, 1939-40

 Άλλα τμήματα 
 Αθλέτικ Β και Μπασκόνια 
Η Αθλέτικ έχει δύο ακόμη ομάδες, την Μπιλμπάο Αθλέτικ (Αθλέτικ Β), που ιδρύθηκε το 1938 και αγωνίζεται στη Β΄εθνική του ισπανικού πρωταθλήματος, και την Ντεπορτίβο Μπασκόνια,  που ιδρύθηκε το 1913 και αγωνίζεται στην Γ΄ κατηγορία του Ισπανικού πρωταθλήματος. 

 Γυναικείο τμήμα 
Η Αθλέτικ έχει και γυναικείο τμήμα ποδοσφαίρου, την Αθλέτικ, που έχει κατακτήσει 5 φορές το Ισπανικό πρωτάθλημα το 2003, 2004, 2005, 2007 και 2016.

Παραπομπές

 Εξωτερικοί σύνδεσμοι 

 Επίσημη ιστοσελίδα 
 Η σελίδα του συλλόγου στην UEFA

Κατηγορία:Ποδοσφαιρικές ομάδες Ισπανίας
Κατηγορία:Ποδοσφαιρικές ομάδες Χώρας των Βάσκων
Κατηγορία:Ιδρύσεις αθλητικών συλλόγων το 1898
Κατηγορία:Ιδρύσεις ποδοσφαιρικών ομάδων το 1898